KIRJALLINEN KYSYMYS P-3603/97 komissiolle esittäjä(t): Pedro Marset Campos (GUE/NGL) (6. marraskuuta 1997)

Aihe: Euroopan avaruusteollisuuden tulevaisuus

Avararuusteollisuus on viime vuosien kriisistä selvittyään selvästi laajentumassa. Maailmanlaajuisella tasolla kaupan volyymi on viimeisen 20 vuoden aikana ollut noin 400 miljardia dollaria. Pelkästään Euroopassa teollisuudenalan kaupan volyymin arvellaan vuonna 2003 olevan 18 miljardia dollaria.

Useimmissa maissa avaruusalalle on keskittynyt eniten korkeateknologian resursseja ja se on eräs tärkeimmistä erityisosaamista edellyttävien työpaikkojen luojista.

Tätä toiveikasta näkymää saattaa kuitenkin synkentää Boeingin ja McDonnell Douglasin äskettäinen fuusio, joka asettaa alan eurooppalaisen teollisuuden vakavaan vaaraan.

Onko Euroopan komissio arvioinut, missä määrin Euroopan avaruusteollisuus menettää kilpailukykyään ja miten mainittu fuusio vaikuttaa työllisyyteen ja teknologiseen kehitykseen?

Missä määrin ilmailujätin perustaminen vahingoittaa päätöksentekovaiheessa olevia Airbus-hankkeita A3-XX ja FLA?

Voiko Euroopan komissio kiirehtiä Airbus-hankkeiden toteuttamiseksi tehtävien päätösten aikataulua?

Komission jäsenen Martin Bangemannin komission puolesta antama vastaus (9. joulukuuta 1997)

Ilmailuteollisuuden merkitystä Euroopalle tarkastellaan 24 päivänä syyskuuta 1997 annetussa komission tiedonannossa Euroopan ilmailu- ja avaruusteollisuus ja maailmanlaajuisen haasteen kohtaaminen ((Asiak. KOM(97) 466 lopullinen. )).

Komissio perusti neljännessä puiteohjelmassa ((Asiak. KOM(93) 459. )) ilmailualan erityisryhmän, jonka yhtenä tarkoituksena oli parantaa teollisuuden kilpailukykyä varmistamalla, että puiteohjelmaa hyödynnetään alalla mahdollisimman tehokkaasti. Myös komission ehdotuksessa viidenneksi puiteohjelmaksi ((Asiak. KOM(97) 142, KOM(97) 553. )) tunnustetaan ilmailun merkitys siten, että aihealuekohtaisessa ohjelmassa Kilpailukykyisen ja kestävän kasvun edistäminen on avaintoimintakokonaisuus nimeltä Ilmailuteollisuuden uudet näkymät.

Boeingin ja McDonnell Douglasin sulautumisen oletettuja vaikutuksia kilpailuun on analysoitu yksityiskohtaisesti 30 päivänä heinäkuuta 1997 annetussa sulautumista koskevassa komission päätöksessä, joka julkaistaan lähiviikkoina Euroopan yhteisön virallisessa lehdessä.

Komissio seuraa tiiviisti Airbusin A3XX- ja FLA-hankkeiden kehitystä. Komission tehtäviin ei kuitenkaan kuulu tehdä ehdotuksia, ja vielä vähemmän päättää, uusien lentokonehankkeiden kehityksestä. Tällaisten hankkeiden on perustuttava yksinomaan taloudellisiin ja kaupallisiin näkökohtiin, ja hankkeista päättävät ne, joiden edut ovat suoraan sidoksissa hankkeiden menestykseen. Komissio on kuitenkin tietoinen siitä, että Airbus-yhtiön rakenteelliset uudelleenjärjestelyt ovat ensiarvoisen tärkeitä ja että kaksikäyttöteknologian merkityksen kasvaessa ei siviili- ja puolustusteollisuutta tulisi lentokonetuotannon kaltaisilla aloilla käsitellä erillisinä kysymyksinä.

Komissio painotti 24 päivänä syyskuuta 1997 antamassaan tiedonannossa, että Euroopan ilmailuteollisuudessa tarvitaan kiireellisesti yhdistymistä ja rakenneuudistuksia, jos aiotaan pysyä mukana kansainvälisessä kilpailussa. Euroopan on tarjottava toimintaympäristö, jossa alan yritykset voivat uudistaa rakenteitaan ja menestyä. Tämän vuoksi komissio pyysi jäsenvaltioita tukemaan pyrkimyksiään, tunnustamaan toimien kiireellisyyden ja antamaan taustatukensa tiedonannossa luetelluille asiaan liittyville yhteisön toimille rakennemuutoksen helpottamiseksi ja edistämiseksi.